****

**ข่าวประชาสัมพันธ์ งานจัดเก็บรายได้**

**เรื่อง การจัดเก็บภาษีท้องถิ่น**

**ภาษีโรงเรือนและที่ดิน**

**ภาษีโรงเรือนและที่ดิน** หมายถึง ภาษีที่จัดเก็บจากโรงเรือนหรือสิ่งปลูกสร้างอย่างอื่น ๆ กับที่ดินซึ่งใช้ต่อเนื่องกับโรงเรือนหรือ สิ่งปลูกสร้างนั้น

**ผู้มีหน้าที่เสียภาษีโรงเรือนและที่ดิน** คือ ผู้เป็นเจ้าของทรัพย์สินโรงเรือนหรือสิ่งปลูกสร้าง เช่น ตึก อาคาร คอนโดมิเนียม หรือ สิ่งปลูกสร้างอย่างอื่นในเขตองค์การบริหารส่วนตำบลหัวหนอง ซึ่งได้หาประโยชน์โดยใช้เป็นสถานประกอบการพาณิชย์ต่าง ๆ ให้เช่า หรือ ให้ผู้อื่นอาศัย อยู่ในข่ายต้องเสียภาษีโรงเรือนและที่ดินกับองค์การบริหารส่วนตำบลหัวหนอง

**ระยะเวลาการชำระภาษี**

1. เจ้าของทรัพย์สิน ต้องยื่น**แบบ(ภ.ร.ด. 2)** ภายในเดือน**กุมภาพันธ์** ของทุกปี

2. พนักงานเจ้าหน้าที่ตรวจพิจารณา และถ้าเห็นจำเป็น มีอำนาจสั่งให้ผู้รับประเมินแสดงรายการเพิ่มเติมได้

3. พนักงานเจ้าหน้าที่กำหนดค่ารายปีของทรัพย์สินและค่าภาษีที่ต้องชำระ แจ้งผู้รับประเมิน (ภ.ร.ด. 8)

4. ผู้เสียภาษีจะต้องชำระภาษี ภายใน **30** วัน นับแต่วันถัดจากวันที่ได้รับแจ้งการประเมิน

5. ถ้าผู้มีหน้าที่ต้องเสียภาษี ไม่ชำระภาษีภายในกำหนดถือเป็นภาษีค้างชำระและจะต้องเสีย**เงินเพิ่ม**

6. อัตราภาษีโรงเรือนและที่ดิน **ร้อยละ 12.5** ของค่ารายปี (ค่ารายปี หมายถึง จำนวนเงินซึ่งทรัพย์สินนั้นสมควรให้เช่าได้ในปีหนึ่ง ๆ )

**การอุทธรณ์**

**( การยื่นคำร้องขอให้พิจารณาใหม่ )**

กรณีที่ผู้รับประเมินไม่พอใจในการประเมิน ของพนักงานเจ้าหน้าที่ ให้ยื่นคำร้อง (ภ.ร.ด. 9) ขอให้พิจารณาการประเมินใหม่ต่อคณะกรรมการพิจารณาคำร้องขอให้ประเมินใหม่ภายใน  **15** วัน นับตั้งแต่วันที่ได้รับแจ้งการประเมิน (ภ.ร.ด. 8)

**บทกำหนดโทษ**

ผู้ใดละเลยหลีกเลี่ยงการชำระภาษีโรงเรือนและที่ดิน มีความผิดตามพระราชบัญญัติภาษีโรงเรือนและที่ดิน พ.ศ. 2475 ตามมาตรา 46, 47 และ 48

**ภาษีบำรุงท้องที่**

**ภาษีบำรุงท้องที่** หมายถึง ภาษีที่จัดเก็บจากเจ้าของที่ดิน ไม่ว่าจะเป็นบุคคลธรรมดา หรือนิติบุคคลซึ่งมีกรรมสิทธิ์ในที่ดิน

**ผู้มีหน้าที่เสียภาษีบำรุงท้องที่** คือ ผู้เป็นเจ้าของที่ดิน

**ระยะเวลาการชำระภาษี**

ภายในเดือน**มกราคม – เมษายน** ของทุกปี

**การยื่นแบบแสดงรายการเพื่อเสียภาษีบำรุงท้องที่**

1. ให้เจ้าของที่ดินที่อยู่ในเขต **อบต.หัวหนอง** ไปยื่นแบบแสดงรายการที่ดิน (แบบ ภ.บ.ท. 5) องค์การบริหารส่วนตำบลหัวหนอง และชำระภาษีภายในเดือน **มกราคม – เมษายน** ของทุกปี

2. **กรณีเป็นเจ้าของที่ดินใหม่** หรือมีการเปลี่ยนแปลงจำนวนที่ดิน เจ้าของที่ดินจะต้องยื่นแบบแสดงรายการ **ภายใน 30 วัน** นับแต่วันที่มีการเปลี่ยนแปลง

**บทกำหนดโทษ**

1. ไม่ยื่นแบบแสดงรายการภายในกำหนด ให้เสียภาษีเงินเพิ่ม**ร้อยละสิบของเงินภาษี**

2. ยื่นแบบแสดงรายการไม่ถูกต้อง ทำให้เสียภาษีบำรุงท้องที่น้อยลง ให้เสียเงินเพิ่ม**ร้อยละสิบ**  ของภาษีที่ประเมินเพิ่มเติม

3. ชี้เขตแจ้งจำนวนที่ดินไม่ถูกต้องทำให้เสียภาษีลดลง ให้เสียเงินเพิ่ม**อีก 1 เท่า** ของภาษีบำรุงท้องที่ที่ประเมินเพิ่มเติม

4. ไม่ชำระภาษีบำรุงท้องที่ภายในเวลาที่กำหนดตั้งแต่**( วันที่ 1 มกราคม – 30 เมษายน ของปี )** ให้เสียเงินเพิ่มใน**อัตราร้อยละ 2 ต่อเดือน**

ผู้ใดรู้หรือจงใจแจ้งความอันเป็นเท็จ เพื่อหลีกเลี่ยงการเสียภาษีบำรุงท้องที่ โทษจำคุกไม่เกิน 6 เดือน ปรับไม่เกิน 2,000 บาท หรือทั้งจำทั้งปรับ

ผู้ใดขัดขวางหรือฝ่าฝืนคำสั่งของเจ้าพนักงาน ซึ่งปฏิบัติการตามอำนาจหน้าที่ในการเร่งรัดภาษีบำรุงท้องที่ ต้องระวางโทษไม่เกิน 1 เดือน ปรับไม่เกิน 1,000 บาท หรือทั้งจำทั้งปรับ

**ภาษีป้าย**

**ภาษีป้าย** หมายถึง ภาษีที่จัดเก็บจากป้ายแสดงชื่อ ยี่ห้อ หรือเครื่องหมายที่ใช้ในการประกอบการค้า หรือประกอบกิจการอื่น ๆ เพื่อหารายได้ หรือโฆษณาการค้า หรือกิจการอื่นเพื่อหารายได้ ไม่ว่าจะแสดงหรือโฆษณาไว้ที่วัตถุใด ๆ ด้วยอักษร หรือเครื่องหมายที่เขียนแกะสลักจารึก หรือทำให้ปรากฏด้วยวิธีอื่น ๆ

**ผู้มีหน้าที่เสียภาษีป้าย** คือ เจ้าของป้าย หรือผู้ครอบครองป้าย

**ระยะเวลาการชำระภาษี**

**คือ มกราคม – มีนาคม** ของทุกปี

**การยื่นแบบแสดงรายการเพื่อเสียภาษีป้าย**

1. ให้เจ้าของหรือผู้ครอบครองป้ายยื่นแบบแสดงรายการภาษี ณ องค์การบริหารส่วนตำบลหัวหนอง ภายในเดือน **มกราคม – มีนาคม ของทุกปี** และต้องชำระภาษีภายใน **15 วัน** นับแต่วันที่ได้รับแจ้งการประเมิน

2. ผู้ใดติดตั้งป้ายอันต้องเสียภาษีหลังเดือนมีนาคม หรือติดตั้งป้ายใหม่ทดแทนป้ายเดิม หรือเปลี่ยนแปลงแก้ไขพื้นที่ป้าย ข้อความ ภาพ อันเป็นเหตุให้เสียภาษีเพิ่มขึ้น ให้ยื่นแบบแสดงรายการภาษีป้าย **ภายใน 15 วัน** นับแต่วันที่ติดตั้งหรือเปลี่ยนแปลงแก้ไข

|  |  |  |
| --- | --- | --- |
| **ภาษีป้ายประเภท** | **ข้อความป้ายที่มี** | **อัตราภา**ษี |
| 1 | อักษรภาษาไทยล้วน | **3 บาท/500 ตร.ซม.** |
| 2 | อักษรภาษาไทยปนภาษาต่างประเทศหรือปนกับภาพและเครื่องหมายอื่น | **20 บาท/500 ตร.ซม.** |
| 3 | (ก) ไม่มีอักษรไทย ไม่ว่าจะมีภาพหรือเครื่องหมายใดหรือไม่  (ข) มีอักษรไทยบางส่วน หรือทั้งหมด อยู่ใต้หรือต่ำกว่าอักษรต่างประเทศ | **40 บาท/500 ตร.ซม.** |
| **หมายเหตุ:** ป้ายตามประเภทที่ 1, 2 หรือ 3 เมื่อคำนวณพื้นที่ของป้ายแล้ว ถ้ามีอัตราที่ต้องเสียภาษีต่ำกว่าป้ายละ 200 บาท ให้เสียภาษีป้ายละ 200 บาท | | |

**เงินเพิ่มภาษีป้าย**

ผู้มีหน้าที่เสียภาษีป้ายเสียเงินเพิ่ม นอกจากเงินที่ต้องเสียภาษีป้ายในกรณีและอัตราดังต่อไปนี้

1.ไม่ยื่นแบบแสดงภาษีป้ายภายในเวลาที่กำหนด ให้เสียเงินเพิ่ม 10 % ของจำนวนที่ต้องเสียภาษีป้าย

2. ยื่นแบบแสดงรายการภาษีป้ายโดยไม่ถูกต้อง ทำให้จำนวนเงินที่จะต้องเสียภาษีป้ายลดน้อยลง ให้เสียเงินเพิ่มร้อยละ 10 ของภาษีป้ายที่ประเมินเพิ่มเติม

3. ไม่ชำระภาษีป้ายภายในเวลาที่กำหนด ให้เสียเงินเพิ่ม 2 % ของจำนวนเงินที่ต้องเสียภาษีป้าย เศษของเดือนให้นับเป็นหนึ่งเดือน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**\* โปรดนำใบเสร็จรับเงินที่ท่านชำระภาษีในปีที่แล้วมาตรวจสอบในปีถัดไป**

**\* กรณีมีข้อสงสัยในการชำระภาษี ปรึกษาได้ที่ส่วนการคลัง**

**องค์การบริหารส่วนตำบลหัวหนอง อำเภอบ้านไผ่**

**จังหวัดขอนแก่น โทร. 0-4327-2258**

🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵🏵